รัฐบาลไทย-ข่าวทำเนียบรัฐบาล-ชี้แจงกรณีตลาดประชารัฐคนไทยยิ้มที่จังหวัดพิจิตร ถูกเรียกเก็บภาษีย้อนหลัง
วันพุธที่ 10 มกราคม 2561
ชี้แจงกรณีตลาดประชารัฐคนไทยยิ้มที่จังหวัดพิจิตร ถูกเรียกเก็บภาษีย้อนหลัง
ชี้แจงกรณีตลาดประชารัฐคนไทยยิ้มที่จังหวัดพิจิตร ถูกเรียกเก็บภาษีย้อนหลัง
วันนี้ (10 มกราคม 2561) ที่กระทรวงมหาดไทย นายนิสิต จันทร์สมวงศ์ รองปลัดกระทรวงมหาดไทย ในฐานะโฆษกกระทรวงมหาดไทย เปิดเผยว่า จากกรณีหนังสือพิมพ์ผู้จัดการรายวัน 360ํ และหนังสือพิมพ์ X-cite ไทยโพสต์ ฉบับวันที่ 8 มกราคม 2561 และสื่อออนไลน์ เสนอข่าว นายสุนทร มัจฉิม และนายเสริญ พิลึก ในฐานะกรรมการตลาดประชารัฐคนไทยยิ้มได้บ้านสระยายชี ตําบลเนินปอ อําเภอสามง่าม จังหวัดพิจิตร ได้ร้องเรียนถึงความเดือดร้อนของชาวบ้านและผู้ค้าขายภายในตลาดประชารัฐบ้านสระยายชีที่ถูกทางเทศบาลตําบลเนินปอให้ไปเสียภาษีย้อนหลัง 2 ปี (ตั้งแต่ปี 2559-2560) รวมเป็นเงินประมาณ 3 หมื่นบาท จากการดําเนินการปรับปรุงและพัฒนาตลาดบ้านสระยายชีให้ได้มาตรฐาน เพื่อเข้าร่วมโครงการตลาดประชารัฐ
จากกรณีดังกล่าว ผู้ว่าราชการจังหวัดพิจิตร ได้ให้ข้อเท็จจริง ดังนี้
1. ลานค้าชุมชนบ้านสระยายชี จัดตั้งโดยกลุ่มออมทรัพย์เพื่อการผลิตบ้านสระยายชี หมู่ที่ 5,6 โดยการสนับสนุนของกรมการพัฒนาชุมชน กิจกรรมนี้เป็นกิจกรรมหนึ่งในเครือข่ายกลุ่มออมทรัพย์เพื่อการผลิต บ้านสระยายชี มีนายเสริญ พิลึก เป็นประธาน ตั้งอยู่บนที่ดินของกองทุนหมู่บ้านสระยายชี หมู่ที่ 6 ตําบลเนินปอ อําเภอสามง่าม จังหวัดพิจิตร แต่เดิมมีการประกอบกิจการตลาดประเภทที่ 2 (ตลาดไม่มีโครงสร้างหรือตลาดนัด) ต่อมาปี 2554 มีการก่อสร้างอาคาร มีโครงหลังคา จึงถือว่าเป็นตลาดประเภทที่ 1 ซึ่งต้องเสียภาษี
2. เมื่อวันที่ 17 ตุลาคม 2560 คณะรัฐมนตรีได้มีมติเห็นชอบในหลักการให้ดําเนินโครงการตลาดประชารัฐ 9 ประเภท สํานักงานพัฒนาชุมชนจังหวัดพิจิตรจึงได้คัดเลือกลานค้าชุมชนบ้านสระยายชีเป็นตลาดประชารัฐคนไทยยิ้มได้ โดยเทศบาลตําบลเนินปอไม่ได้มีการเรียกเก็บเงินค่าเช่าแผงจากร้านค้าตามโครงการตลาดประชารัฐ แต่อย่างใด ซึ่งกรรมการของลานค้าชุมชนบ้านสระยายชี ยังเป็นผู้บริหารจัดการค่าเช่าแผงเหมือนเดิม
3. เทศบาลตําบลเนินปอได้ชี้แจงให้ทราบว่าลานค้าชุมชนบ้านสระยายชีไม่อยู่ในเงื่อนไขได้รับยกเว้นภาษีโรงเรือนและที่ดินตามมาตรา 9 และมาตรา 10 แห่งพระราชบัญญัติภาษีโรงเรือนและที่ดิน พ.ศ. 2475 จึงได้มีหนังสือแจ้งให้กลุ่มออมทรัพย์เพื่อการผลิตบ้านสระยายชีไปยื่นแบบแสดงรายการทรัพย์สินเพื่อชําระภาษีโรงเรือนและที่ดิน โดยเรียกเก็บย้อนหลัง 2 ปี (ประจําปี 2559 และ 2560) แต่มิได้เรียกเก็บจากชื่อ “ตลาดประชารัฐคนไทยยิ้มได้” และปัจจุบันยังไม่ได้รับการชําระภาษีดังกล่าว ในประเด็นนี้กลุ่มออมทรัพย์เพื่อการผลิตบ้านสระยายชีได้ขอให้จังหวัดพิจารณาช่วยเหลือโดยลดหย่อนภาษีและขณะนี้อยู่ในระหว่างการพิจารณาของหน่วยงานที่เกี่ยวข้องระดับจังหวัด
4. การเผยแพร่ข้อความในครั้งนี้มิได้เกี่ยวข้องกับการดําเนินโครงการตลาดประชารัฐ และ สํานักงานพัฒนาชุมชนจังหวัดพิจิตรได้ประสานกับนายสุนทร มัจฉิม กรรมการกลุ่มออมทรัพย์เพื่อการผลิตบ้านสระยายชีเพื่อทราบและให้ข้อมูลที่ถูกต้องแก่สาธารณชนแล้ว
ทั้งนี้ จังหวัดพิจิตรได้นัดประชุมหารือ โดยมีหน่วยงานที่เกี่ยวข้องร่วมกับคณะกรรมการของลานค้าชุมชนบ้านสระยายชี เพื่อหาแนวทางแก้ไขปัญหากรณีดังกล่าว ในวันที่ 9 มกราคม 2561
รองปลัดกระทรวงมหาดไทย กล่าวเพิ่มเติมว่า กระทรวงมหาดไทยเห็นความสําคัญในการช่วยเหลือ พี่น้องประชาชนในการดํารงชีวิตและการประกอบอาชีพ จึงได้ทํางานบูรณาการร่วมกับทุกภาคส่วน เพื่อพัฒนาและขับเคลื่อนตลาดประชารัฐ เพื่อสร้างโอกาส สร้างอาชีพ และสร้างรายได้ให้พี่น้องประชาชนให้หลุดล้ําจากความยากจน มีอาชีพที่มั่นคงอย่างยั่งยืน รวมทั้งกระตุ้นเศรษฐกิจฐานรากในชุมชนให้มีความเข็มแข็งมากยิ่งขึ้น.
ครั้งที่ 5/2561